Diari Oficial de la Generalitat Valenciana


Sumari del DOGV 9518, del 24-01-2023 (2023/539)

RESOLUCIÓ de 23 de desembre de 2022, de la Direcció General d'Indústria, Energia i Mines, per la qual es desestimen les sol·licituds d'autorització d'implantació en sòl no urbanitzable, autorització administrativa prèvia, autorització administrativa de construcció i declaració, en concret, d'utilitat pública, formulades per Elawan Energy, SL, per a una instal·lació de producció d'energia elèctrica mitjançant tecnologia solar fotovoltaica, denominada PSF Elawan Xixona II i la seua infraestructura d'evacuació, a situar en diverses parcel·les del terme municipal de Xixona (expedient ATALFE/2020/118).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9518

Data del DOGV
:   24-01-2023

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2023/539


Data del document
:   23-12-2022

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball

RESOLUCIÓ de 23 de desembre de 2022, de la Direcció General d'Indústria, Energia i Mines, per la qual es desestimen les sol·licituds d'autorització d'implantació en sòl no urbanitzable, autorització administrativa prèvia, autorització administrativa de construcció i declaració, en concret, d'utilitat pública, formulades per Elawan Energy, SL, per a una instal·lació de producció d'energia elèctrica mitjançant tecnologia solar fotovoltaica, denominada PSF Elawan Xixona II i la seua infraestructura d'evacuació, a situar en diverses parcel·les del terme municipal de Xixona (expedient ATALFE/2020/118). [2023/539]  
  
Antecedents  
Primer. Elawan Energy, SL, a través d'un representant degudament acreditat, presenta una instància davant el registre telemàtic de la Generalitat Valenciana amb data 27 de novembre de 2020 (núm. de registre GVRTE/2020/1815546), en la qual sol·licita autorització d'implantació en sòl no urbanitzable, autorització administrativa prèvia i autorització administrativa de construcció, de conformitat amb el Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, per a la instal·lació de central fotovoltaica, denominada «PSF Elawan Xixona II», inclosa la seua infraestructura d'evacuació, a situar al terme municipal de Xixona, de la província d'Alacant.  
  
S'aporta junt amb aquesta sol·licitud, i altres lliuraments posteriors a aquesta, la següent documentació:  
- Projectes d'instal·lació solar fotovoltaica i la seua infraestructura d'evacuació.  
- Declaració responsable del compliment de la normativa que li és aplicable (art. 53.1.b de la Llei 24/2013, de 26 de desembre, del sector elèctric).  
- Separates del projecte.  
- Documentació ambiental i paisatgística.  
- Memòria compliment dels criteris establits en el DL 14/2020.  
  
- Informe certificat urbanístic municipal relatiu a la compatibilitat del projecte amb el planejament i les ordenances municipals, en els termes previstos en l'article 22 de la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana.  
- Pla de desmantellament de la instal·lació i de restauració del terreny i entorn afectat que inclou la memòria i el pressupost degudament justificat.  
- Resguard garantia econòmica, accés i connexió a xarxes transport o distribució.  
- Document justificatiu drets accés i connexió.  
- Documentació per a l'acreditació de la capacitat legal, tècnica i economicofinancera del promotor.  
- Documentació acreditativa de la disponibilitat, o compromís de disponibilitat, del 25 % dels terrenys sobre els quals s'emplaçarà la instal·lació.  
- Documentació cartogràfica del projecte, georeferenciada al sistema oficial vigent i en un sistema de dades obertes compatible amb la cartografia de l'Institut Cartogràfic Valencià.  
Per a la instrucció, s'incoa l'expedient ATALFE/2020/118 per part del llavors Servei Territorial d'Indústria i Energia d'Alacant.  
  
Segon. Amb data 18 de febrer de 2021, consta acord d'admissió a tràmit de l'esmentat servei territorial, de la sol·licitud d'autorització administrativa prèvia i de construcció, a l'efecte de l'estipulat en l'article 1 del Reial decret llei 23/2020, de 23 de juny, pel qual s'aproven mesures en matèria d'energia i en altres àmbits per a la reactivació econòmica.  
  
Tercer. Amb dates 5 d'agost, 27 de setembre, 21 i 28 d'octubre de 2021, el promotor de la instal·lació presenta documentació complementària, a requeriment d'aquest servei territorial, i sol·licita en el lliurament del 21 d'octubre de 2021 la declaració, en concret, d'utilitat pública, conforme a l'última versió del projecte presentada, en la qual es redueix la quantitat de terrenys utilitzats en la planta generadora, modificant a més la superfície utilitzada en cadascun d'aquests.  
La ubicació proposada per a la planta solar fotovoltaica en aquest moment queda definida per les següents:  
- Parcel·les 174, 185, 191, 192, 194, 198, 200, 202, 203, 204, 217, 228, 239, 240, 279, 291, 292 i 293 del polígon 9;  
- Parcel·les 54, 55, 56 i 129 del polígon 15;  
- Parcel·les 108, 109, 143, 152, 154, 155 i 157 del polígon 21; del terme municipal de Xixona.  
  
Quart. La sol·licitud, juntament amb l'última documentació presentada pel promotor, se sotmet al tràmit d'informació pública durant el termini de trenta dies, establit en l'article 23 del Decret llei 14/2020, mitjançant els anuncis corresponents en el DOGV núm. 9245 /29.12.2021, en el BOPA núm. 231 /03.12.2021 i en el tauler d'anuncis de l'Ajuntament de Xixona, dels quals consta en l'expedient diligència acreditativa de l'exposició. Així mateix, s'ha posat la documentació a la disposició del públic en general en la seu electrònica de la Generalitat, en el lloc d'internet: http://www.indi.gva.es/web/energia/inicio. en castellà i http://www.indi.gva.es/va/web/energia/inicio. en valencià.  
  
Les al·legacions rebudes a aquest efecte són remeses al promotor de la instal·lació.  
  
Cinqué. Durant la instrucció del procediment es remeten separates a les diferents administracions públiques, organismes o empreses de servei públic o de serveis d'interés general amb béns o drets al seu càrrec afectats per la instal·lació, a fi que en el termini de 30 dies presenten la seua conformitat o oposició.  
En aquest sentit, el 10 de desembre de 2021, es dona trasllat de la separata corresponent a la Direcció General de Medi Natural i Avaluació Ambiental, pertanyent a la Conselleria d'Agricultura, Desenvolupament Rural, Emergència Climàtica i Transició Ecològica, i se sol·licita que, en virtut de l'article 24.1 de l'esmentat Decret llei 14/2020, de 7 d'agost, en poder afectar béns o drets al seu càrrec, que en un termini de 30 dies, presenten la seua conformitat o oposició a l'esmentada instal·lació, així com emeten informe en les matèries competència d'aquesta direcció general.  
En estar sotmés aquest projecte a avaluació d'impacte ambiental ordinària, i en virtut de la Llei 21/2013, de 9 de desembre, d'avaluació ambiental, també se sol·licita a aquesta direcció general que, en un termini de 30 dies, emeta els informes sobre els possibles efectes significatius del projecte, i formule les al·legacions que estime pertinents.  
  
Sisé. Amb data 11 de febrer de 2022, es notifica un requeriment a la promotora en què se sol·licita un aclariment sobre la seua intenció respecte al projecte presentat, després d'haver rebut una comunicació per part de la mercantil en què informa del seu propòsit de reubicar el projecte, de manera que la planta se situe en parcel·les sobre les quals la mercantil tinga suficients drets, a fi d'evitar sol·licitar la declaració, en concret, d'utilitat pública per a aquesta part de la instal·lació, i siga únicament necessària per a la infraestructura d'evacuació.  
  
Seté. Amb data 11 de març de 2022, a conseqüència de la falta de presentació de la documentació requerida, es dona audiència al promotor per un termini de deu dies, per a al·legar i presentar els documents i justificacions que s'estimen pertinents, de conformitat amb el que es disposa en l'article 82 de la Llei 39/2015, d'1 d'octubre, del procediment administratiu comú de les administracions públiques, abans de dictar la corresponent resolució de desistiment.  
  
Huité. Amb data 21 de març de 2022, el promotor presenta davant el Servei Territorial d'Indústria, Energia i Mines d'Alacant, una sol·licitud d'ampliació de termini per a donar resposta a aquest requeriment, a causa de la dificultat en l'elaboració del projecte modificat, i es concedeix, amb data 23 de març de 2022, per part d'aquest servei territorial, una ampliació de termini de cinc dies per a la presentació de la documentació, de conformitat amb l'article 32 de la Llei 39/2015, d'1 d'octubre, del procediment administratiu comú de les administracions públiques, amb indicació que, si així no ho fa, es tindrà per desistida la seua petició, amb una resolució prèvia de conformitat amb l'article 21 de la Llei 39/2015 d'1 d'octubre, del procediment administratiu comú de les administracions públiques, en relació amb l'article 68 del mateix cos legal.  
  
Nové. Amb data 2 d'abril de 2022, el promotor presenta un nou projecte, amb la seua documentació associada corresponent, amb una proposta d'ubicació diferent, que passa a situar la planta generadora en les següents parcel·les del terme municipal de Xixona:  
- Parcel·les 192, 239, 240 i 279 del polígon 9.  
- Parcel·les 143, 152, 155 i 157 del polígon 21.  
Així mateix, presenta documentació complementària a aquesta sol·licitud, amb data 5 de maig de 2022, a petició del Servei Territorial d'Indústria, Energia i Mines d'Alacant.  
Desé. Es rep informe de data 20 de maig de 2022, de la Direcció General de Medi Natural i Avaluació Ambiental, en el qual es conclou el següent:  
«S'emet un informe desfavorable sobre les plantes fotovoltaiques PSF Elawan Xixona I i Elawan Xixona II per l'elevat grau de fragmentació de les plantes projectades que suposa una alta afecció a terreny forestal pel recorregut de les rases per a disposar la línia d'evacuació de 30 kV. És necessari plantejar una alternativa viable i no descartable que concentre més les parcel·les i disminuïsca l'afecció a terrenys forestals.»  
En aquest informe, quant a l'afecció de la planta generadora a terrenys forestals, s'especifica: «Els projectes de les plantes solars Elawan Xixona I i Elawan Xixona II es disposen de manera dispersa i molt segregada pel territori, part de les parcel·les on es pretén localitzar els panells estan afectades per terreny forestal, a més, la parcel·la 6 del polígon 8 del terme municipal de Busot que forma part de la planta Elawan Xixona I afecta la forest pública Alquedra, Carmelo i Agregats (AL1025).  
A continuació, s'enumeren les parcel·les que tenen caràcter forestal i sobre les quals no es podran disposar panells solars, quedant excloses del projecte:  
(?)  
- Elawan Xixona II:  
Ž Terme municipal de Xixona: polígon 9, parcel·les 274, 277, 279, 174, 239, 191 i 194; polígon 14, parcel·la 35; polígon 21, parcel·la 143, 157 i 201.  
Existeix part del projecte localitzat en pendents superiors al 25 %, ubicacions que el Decret 14/2020 no recomana per a les plantes fotovoltaiques.»  
A més, la Direcció General de Medi Natural i Avaluació Ambiental inclou en aquest informe altres consideracions rellevants a tindre en compte, relatives a les afeccions de les instal·lacions projectades a espècies i hàbitats prioritaris, vies pecuàries, espais cinegètics, zones de danys per poblacions de conills, zones de protecció de l'avifauna, així com altres aspectes referents a la tanca perimetral de la instal·lació.  
  
  
Onzé. Es notifica l'informe al promotor de la instal·lació en data 25 de maig de 2022, i se li concedeix un termini de deu dies per a prestar la seua conformitat, formular les objeccions que estime procedents, així com perquè aporte, si és el cas, la documentació sol·licitada, segons el que s'estableix en l'article 24 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, constant justificant de recepció de la notificació de data 25 de maig de 2022.  
  
Dotzé. Amb motiu de la falta de resposta per part del promotor, es notifica tràmit d'audiència a Elawan Energy, SL, en data 10 de juny de 2022, i se li indica, així mateix, que en l'últim projecte i documentació complementària, presentat entre els dies 2 d'abril i 5 de maig de 2022, amb una nova modificació de parcel·les, no es compleix tampoc amb el condicionat de l'informe emés per la Direcció General de Medi Natural i Avaluació Ambiental de data 20 de maig de 2022.  
  
Atesa la urgència en la tramitació d'aquest tipus d'expedients, se li atorga un termini de deu dies per a al·legar i presentar els documents i justificacions que estime pertinents, de conformitat amb el que es disposa en l'article 82 de la Llei 39/2015, d'1 d'octubre, del procediment administratiu comú de les administracions públiques, abans de dictar la corresponent resolució de desistiment.  
Onzé. Consta justificant de recepció de la notificació anterior de data 27 de juny de 2022, sense haver-se rebut al·legacions al tràmit d'audiència.  
Dotzé. Consta, així mateix, una proposta de resolució denegatòria del Servei Territorial d'Indústria, Energia i Mines d'Alacant, que ha sigut elevada per la Subdirecció General d'Energia i Mines adscrita a aquest centre directiu.  
Als anteriors fets són aplicables els següents,  
  
Fonaments de dret  
Primer. La instrucció i resolució del present procediment administratiu correspon a la Generalitat Valenciana, en estar la instal·lació elèctrica objecte d'aquesta radicada íntegrament en territori de la Comunitat Valenciana, i no estar enquadrada en els que indica l'article 3.13 de la Llei 24/2013, de 26 de desembre, del sector elèctric, que són competència de l'Administració General de l'Estat.  
Segon. D'acord amb el que es disposa en l'article 4.1.a i el punt 2 de la disposició addicional primera del Decret 88/2005, de 29 d'abril, regulador dels procediments d'autorització d'instal·lacions de producció, transport i distribució d'energia elèctrica que són competència de la Generalitat, concordat amb l'article 13 del Decret 175/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, desplegat mitjançant l'Ordre 10/2022, de 26 de setembre, i de conformitat amb el títol VIII del Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, correspon a la Direcció General d'Indústria, Energia i Mines d'aquest departament la resolució del present procediment.  
  
Tercer. És aplicable el procediment integrat establit en el Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica. Segons l'article 26 d'aquest, quan el projecte estiga sotmés a avaluació ambiental, es donarà trasllat a l'òrgan ambiental de la documentació pertinent a l'efecte que continue amb els tràmits i formule el pronunciament ambiental que pertoque.  
La declaració d'impacte ambiental tindrà la naturalesa d'informe preceptiu i determinant, d'acord amb l'article 41 de la Llei 21/2013, de 9 de desembre, d'avaluació ambiental.  
  
Per tot el que antecedeix, aquesta Direcció General d'Indústria, Energia i Mines, resol:  
  
Primer  
Desestimar l'autorització d'implantació en sòl no urbanitzable, l'autorització administrativa prèvia, l'autorització administrativa de construcció i, a conseqüència de no atorgar aquestes autoritzacions, desestimar igualment la declaració, en concret, d'utilitat pública, sol·licitades per Elawan Energy, SL, per a una instal·lació de producció d'energia elèctrica mitjançant tecnologia solar fotovoltaica, denominada «PSV Elawan Xixona II», de 20.165 kW de potència instal·lada, inclosa la seua infraestructura d'evacuació, amb ubicació de la seua planta generadora en les següents parcel·les del terme municipal de Xixona (Alacant):  
- Parcel·les 192, 239, 240 i 279 del polígon 9.  
- Parcel·les 143, 152, 155 i 157 del polígon 21.  
atés el pronunciament desfavorable de l'informe de data 20 de maig de 2022 de la Direcció General de Medi Natural i Avaluació Ambiental.  
  
  
Segon  
Ordenar la notificació de la present resolució al sol·licitant Elawan Energy, SL, i a més als òrgans de la Generalitat i d'altres administracions públiques que han intervingut en el procediment, així com als interessats afectats per aquest.  
Tercer  
Ordenar la publicació d'aquesta resolució en el Diari Oficial de la Generalitat Valenciana i en el Butlletí Oficial de la Província d'Alacant, en què es va realitzar la informació pública, així com en la seu electrònica de la Generalitat, havent d'anonimitzar tota informació de caràcter personal que puga contindre la present resolució.  
  
Contra la present resolució, que no posa fi a la via administrativa, podrà interposar-se un recurs d'alçada davant la Secretaria Autonòmica d'Economia Sostenible, Sectors Productius, Comerç i Consum en el termini d'un mes, comptat des de l'endemà de la notificació, d'acord amb el que s'estableix en l'article 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 23 de desembre de 2022.- La directora general d'Indústria, Energia i Mines: Silvia Cerdà Alfonso.